**Na rubu pameti, Miroslav Krleža**

*Na rubu pameti*, osobno najdraži Krležin roman. Prvo čitanje romana kod mene je izazvalo pravo oduševljenje. Nikad nisam razumjela izjavu „Krležu je teško čitati“. Ni kad sam bila mlađa, a ni danas. Pitanje je samo želiš li ga čitati. I njega i bilo kojeg drugog pisca. Mučiš, se zastajkuješ, ali put se može savladati. Krležu sam zavoljela još u gimnaziji, preko Glembajevih pa se moje čitanje njegovih tekstova naprosto nastavilo. *Na rubu pameti* i Zastave. Dva različita, tematski, romana, ali dva romana kojima se vraćam. *Na rubu pameti* je ipak prvi.

Prvo lice jednine, bezimeni junak, doktor prava i jedna apsurdna situacija koja nas svojim razvojem upravo dovodi na rub pameti. Čovjek se zapita je li to moguće. Nažalost, društvo, svijet u kojemu danas živimo je u mnogim segmentima **na rubu pameti**.

Glupost. Preko niza apsurdnih okolnosti u kojima je glavni junak upravo antijunak optužen i stavljan na margine društva, Krleža je želio prikazati besmislenost ljudske gluposti, kako se ona vodi nekakvim svojim zakonima, koji najčešće postaju općeprihvaćeni moralni i društveni zakoni.

..........

*Ljudske gluposti odgonetati nije tako jednostavan zadatak!*

*Bila dakle ljudska glupost božje djelo ili ne, ona se ne gubi u svome djelovanju. Od jedne gluposti ljudske do druge put često traje stoljećima: kao svjetlost pogasle zvijezde, glupost još nikada nije propustila da ne doputuje na kraj svoga određenja. Poslanstvo je gluposti, po svoj prilici, svemirsko, u višem, kišovitom, nedeteologiziranom smislu te riječi: glupost je nebeska sila koja djeluje kao teža ili kao svjetlost, kao voda i, uopće, kao svemirski elemenat. Glupost je sama u sebe zaljubljena i njeno je samoljublje bezgranično. Glupost se je zaogrnula dostojanstvom i pozivima, zvanjima i činovima, glupost nosi zlatne lance lordmajorske i zvekeće ostrugama i kadionicama, glupost nosi cilindar na svojoj veleučenoj glavi, a ta je cilindraška glupost elemenat što sam ga proučio prilično pomno, jer sam među tim cilindrijacima imao čast i sreću proživjeti čitav jedan svoj maleni, neznatni život skromnog građanskog lica, toliko skromnog, te se rasplinulo gotovo do nevidljivosti.....*

..........

*Nema danas na svijetu ničeg*, *što se tiče čovjeka*, *da nije izobličeno*. *Pomanjkanje je ukusa pomanjkanje pameti*, *jer nešto*, *što je pametno*, *to jest što je punoživotno*, *to jest prirodno uslovljeno*, *ne može biti nego skladno*, *nego ukusno*. *A kod nas*, *uzmite prosječan prerez kroz život bilo kog našeg prosječnog ili istaknutog čovjeka*! *Sve je neukusno*! *Kada je taj vaš Domaćinski zaurlao na mene da budem kuš*, *izgledalo mi je neukusno da ušutim pred tim trogloditom*, *koji ne zna ni za kakav drugi imperativ nego za revolver*! *I kada je moja vlastita supruga nakon dvadesetičetvorogodišnjeg braka od mene zatražila da se pokajem*, *kada po crti svoje najčistije savjesti nisam ništa prekršio*, *pak nisam imao razloga ni da se kajem*, *poslao sam je zbogom*! *Ne tiče me se*, *što ljudi oko mene misle*, *laju ili sanjaju*.

...........

*...S ljudima zajedno smrdi, ali je toplo. U samoćama – prazno. Znamo mi vrlo dobro kako zapravo izgleda pod tuđim repom, ali bez toga njuškanja ne može se živjeti.*

*.............*

*U životu svakoga čovjeka postoji takav jedan trenutak što ga romanopisci zovu “sudbonosnim”, a takav svoj fatalni trenutak proživio sam, eto — jesenas bit će tome već dvije godine — i to prosto zato što mi je (danas se više ne sjećam iz kog neposrednog razloga) palo na pamet da kažem ono što sam onog istog trenutka bio pomislio*